TQR รายได้พุ่ง! ดันกำไรปี 64 โต 32% แตะ 97 ลบ. แจกปันผล 0.153 บ. XD 16 มี.ค.นี้
TQR ปี 64 กำไรโต 32% แตะ 97 ลบ. จากรายได้ค่าบริการและรายได้อื่นที่เพิ่มขึ้น พร้อมแจกปันผล 0.153 บ. XD 16 มี.ค. กำหนดจ่าย 11 พ.ค.นี้
21 ก.พ. 2565

บริษัท ที คิว อาร์ จำกัด (มหาชน) หรือ TQR รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

สำหรับปี 2564 บริษัทฯ มีรายได้ค่าบริการจำนวน 224.65 ล้านบาท เพิ่มขึ้น 30.67 ล้านบาท หรือร้อยละ 15.81 จากปี 2563 โดยมีสาเหตุหลักจากการเพิ่มขึ้นของรายได้ค่าบริการจากธุรกิจนายหน้าประกันภัยต่อแบบทั่วไป (Traditional Business) และธุรกิจนายหน้าประกันภัยต่อแบบพัฒนาช่องทางและผลิตภัณฑ์ใหม่ร่วมกัน (Alternative Business)
อีกทั้งรายได้อื่นสำหรับปี 2564 บริษัทฯ มีรายได้อื่นเท่ากับ 31.72 ล้านบาท เพิ่มขึ้น 29.66 ล้านบาท หรือร้อยละ 1,439.81จากปี 2563
ขณะเดียวกันกำไรขั้นต้นปี 2564 ของบริษัทฯ เท่ากับ 168.34 ล้านบาท เพิ่มขึ้น 26 ล้านบาท หรือร้อยละ 18.27 จากปี 2563 เนื่องจากการเพิ่มขึ้นของรายได้ค่าบริการ ทั้งในส่วนของธุรกิจนายหน้าประกันภัยต่อแบบทั่วไป (Traditional Business) และธุรกิจนายหน้าประกันภัย ต่อแบบพัฒนาช่องทางและผลิตภัณฑ์ใหม่ร่วมกัน (Alternative Business)
ทั้งนี้กำไรสุทธิปี 2564 ของบริษัทฯ มีจำนวนเท่ากับ 97.46 ล้านบาท เพิ่มขึ้น 23.40 ล้านบาท หรือเท่ากับร้อยละ 31.60จากปี 2563 โดยสาเหตุหลักมาจากรายได้ค่าบริการและรายได้อื่นที่เพิ่มขึ้น
นอกจากนี้บริษัทฯ ประกาศจ่ายปันผลจากงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 เป็นเงินสดในอัตราหุ้นละ 0.153 บาท โดยกำหนดขึ้นเครื่องหมาย XD วันที่ 16 มี.ค.2565 และกำหนดจ่ายเงินปันผลในวันที่ 11 พ.ค. 2565